SKRIFTLIG FORESPØRGSEL E-0083/02

af Chris Davies (ELDR) til Kommissionen

(24. januar 2002)

Om: Mikrokreditter til fattige

I 1998 deltog Den Europæiske Union i Donororganisationsrådets mikrokredittopmøde, hvis mål var inden 2005 at stille lånemuligheder til etablering af selvstændig erhvervsvirksomhed til rådighed for 100 mio. af de fattigste familier i udviklingslandene.

Hvad har Kommissionen gjort for at gennemføre mikrofinansieringspolitikken i form af små lån til de fattigste familier, så de bliver i stand til selv at arbejde sig ud af fattigdommen?

Samlet svarafgivet på Kommissionens vegne af Poul Nielsonpå skriftlige forespørgsler E-3587/01, E-3614/01, E-3636/01, E-0016/02 og E-0083/02

(11. april 2002)

Kommissionen er til fulde opmærksom på den nyttige rolle, som effektive mikrofinansieringsinstitutioner kan spille i fattigdomsbekæmpelsen. De kan i væsentligt omfang bidrage til at give de fattige dele af befolkningen nye økonomiske muligheder. Økonomiske enheder, såsom mikrovirksomheder, har kun behov for en beskeden finansiel støtte for at øge deres evne til at skabe velstand og beskæftigelse.

En meddelelse, der fokuserede på mikrofinansiering(1), en række metodologiske retningslinjer og en meddelelse om udvikling inden for den private sektor(2), der alle blev offentliggjort i 1998, understregede alle den vigtige rolle, mikrofinansiering kan spille i fattigdomsbekæmpelsen. Dette bekræftedes i meddelelsen Det Europæiske Fællesskabs udviklingspolitik(3) og i Cotonou-aftalen fra 2000, og i de kommende retningslinjer for harmoniserede regler for støtte til den private sektor vil denne rolle blive defineret yderligere.

Fællesskabsaktioner for støtte til små virksomheder og mikrovirksomheder gennemføres bl.a. inden for følgende områder:

- støtte til gennemførelse af lovgivning inden for området og oprettelse af et banktilsynssystem, der kan sikre solide rammer for det mikrofinansielle marked

- incitamenter for mikrofinansielle institutioner til at udvikle nye tjenester og finansielle produkter

- støtte til integrering af mikrofinansiering i lokale finansielle systemer gennem udbredelse af kendskabet til de mest hensigtsmæssige løsningsmodeller og præstationskrav, udarbejdelse af lovgivnings- og tilsynsmæssige rammer og støtte til institutionel udvikling

- styrkelse af og tilsyn med mikrofinansieringsinstitutionernes arbejde, deres arbejdsgang og deres evne til at bistå mikrovirksomheder

Disse aktiviteter bør udføres i nært samarbejde og under omfattende koordinering med multilaterale organer og med de finansielle institutioner, først og fremmest med CGAP (Den Rådgivende Gruppe vedrørende Bistand til de Fattigste Consultative Group to assist the poorest).

Indtil der bliver gennemført et nyt, omfattende finansieringsprogram, opererer Kommissionen i forskellige regioner om muligt koordineret med andre donorer og CGAP med henblik på at fremme initiativer på mikrofinansieringsområdet.

Der er blevet finansieret adskillige projekter vedrørende udvikling i landdistrikterne, navnlig i Afrika (Madagaskar, Guinea, Niger, Cameroun, Sydafrika), som væsentligst har taget sigte på at fremme den institutionelle udvikling af lokale mikrofinansieringsinstitutioner.

Der er gennemført andre projekter i Latinamerika og Asien med henblik på at lette kreditadgangen for mikrovirksomheder ved at stille kreditlinjer til rådighed for finansielle institutioner i mellemledet, som ønsker at beskæftige sig med markedet for små virksomheder i både land- og byområder.

Et europæisk initiativ til evaluering af mikrofinansieringsinstitutioners indsats i Afrika har for nylig modtaget støtte fra Fællesskabet, en støtte, der blev koordineret med CGAP. Hensigten var at strømline evalueringsprocedurerne for afrikanske mikrofinansieringsinstitutioner. På grundlag af de positive resultater søger Fællesskabet nu nye måder at fortsætte samarbejdet med CGAP på.

EIB (Den Europæiske Investeringsbank) har allerede godkendt visse globale lån til mikrofinansieringsinstitutioner, som f.eks. Finadev i Benin, Banco Ademi i Den Dominikanske Republik og Caribbean Microfinance Ltd i Trinidad og Tobago. Sidstnævnte institution har efterfølgende også modtaget støtte fra et af Kommissionens programmer for den private sektor EBAS (EU/AVS-erhvervsstøtteordningen). Hensigten med denne støtte var at udarbejde en teknologi specielt beregnet på mikrofinansieringsmarkedet i landdistrikterne. I den senere tid har EIB ydet støtte til den nye Africap-fond, der er oprettet med henblik på at støtte eksisterende mikrofinansieringsinstitutioner i Afrika.

Kommissionen har følgende projekter med mikrofinansieringselementer under udførelse i Bangladesh:

- Et program for udvikling i landdistrikterne i Rangpur-området (ALA/84/21). Ca. 2,5 mio. EUR ud af en samlet bistand på 32,5 mio. EUR er øremærket som kredit under den revolverende lånefond. Formålet med projektet er at yde et bæredygtigt bidrag til fattigdomsbekæmpelsen i Rangpur-området ved i perioden indtil 2004 at give omkring 1,5 mio. organiserede fattige hustande mulighed for permanent at slippe ud af fattigdommen.

- Proshika: Mod et samfund uden fattigdom (ALA/99/297). Omkring 16 mio. EUR ud af en samlet EU-bistand på 41,1 mio. EUR er afsat til kreditter under den revolverende lånefond. Formålet med projektet er indtil 2004 at give omkring 1,5 mio. organiserede fattige hustande mulighed for permanent at slippe ud af fattigdommen.

- BRAC: Fattigdomsbekæmpelse (ALA/96/05)

Knap 7,85 mio. EUR ud af en samlet EU-bistand på 32,3 mio. EUR er afsat til udvikling af landsbyorganisationer og kreditter til disse. Formålet med projektet, som indgår i bestræbelserne på at udvikle landsbyorganisationerne og disses kredit- og opsparingsfaciliteter, er at støtte 16 760 nydannede landsbyorganisationer med omkring 774 000 medlemmer, hvilket bringer antallet af direkte modtagere under programmet op på ca. 2 mio. mennesker i 500 000 landsbyorganisationer.

ALA/01/89 om udfordring af grænserne for fattigdomsbekæmpelse. Ca. 17 mio. EUR ud af en samlet EU-bistand på 28 mio. EUR er øremærket til kapitalinvesteringer og direkte økonomisk støtte. Beløbet vil blive anvendt til at forsyne omkring 72 000 ekstremt fattige modtagere med de nødvendige forudsætninger for at påbegynde indkomstskabende aktiviteter samt til direkte økonomisk støtte til de første 18 måneder. Bidraget skal hjælpe dem med at klare de daglige udgifter, indtil de får en stabil indkomst fra deres indkomstskabende aktiviteter. Desuden modtager de omfattende teknisk bistand, og de vil kunne få bistand med udvikling af deres virksomhed. Der er derfor strengt taget i dette tilfælde ikke tale om en mikrokreditordning, men derimod snarere om en mikrobistandsordning.

(1) KOM(98) 527 endelig udg.

(2) KOM(98) 667 endelig udg.

(3) KOM(2000) 212 endelig udg.